**“หมอหมู่เฮา ตุ้มโฮม ฮักแพง แบ่งปันความสุข พี่น้องชาววัง น้ำ สาม คำ”**

นางจุฑามาศ วิลาศรี ตำแหน่ง สาธารณสุขอำเภอสามชัย

สำนักงานสาธารณสุขอำเภอสามชัย จังหวัดกาฬสินธุ์

**บทคัดย่อ**

กระทรวงสาธารณสุขมีนโยบายการจัดบริการสาธารณสุขที่มีคุณภาพได้มาตรฐาน มีประสิทธิภาพให้แก่ประชาชนอย่างครอบคลุมทั่วถึง โดยยึดหลักการจัดบริการดังกล่าวมุ่งเน้นการสร้างสุขภาพตามแนวคิดหลักประกันสุขภาพถ้วนหน้า เน้นการสร้างสุขภาพมากกว่าซ่อมสุขภาพ ซึ่งมีปัจจัยแห่งความสำเร็จที่สำคัญ คือการมีส่วนร่วมขององค์กรทุกภาคส่วน โดยเฉพาะอย่างยิ่งภาคประชาชน องค์กรปกครองส่วนท้องถิ่น และภาคเอกชน ถือเป็นความโชคดีของทีมสุขภาพอำเภอสามชัย ที่ได้เกิดพันธมิตรและภาคีเครือข่ายด้านสุขภาพ และมีการจุดประการแนวคิดร่วมแบบไร้รอยต่อระหว่างอำเภอ ได้แก่ อำเภอสามชัย อำเภอวังสามหมอ อำเภอคำม่วง และบริษัท อุตสาหกรรมน้ำตาลอีสาน จำกัด เพื่อพัฒนาการดูแลสุขภาพเชิงรุกแบบครบวงจรโดยการมีส่วนร่วมของภาคีเครือข่ายภายใต้กลไกคณะกรรมการ พชอ. ในพื้นที่ที่ห่างไกล การคมนาคม ไม่สะดวก ไม่มีรถโดยสารประจำทาง การไปรับบริการที่โรงพยาบาลจึงเป็นไปอย่างยากลำบาก และสิ้นเปลืองค่าใช้จ่ายในการดูแลสุขภาพของประชาชนเป็นอย่างมาก จึงมีกรอบแนวคิดในการดูแลประชาชนอย่างครบวงจรทั้งด้านส่งเสริมสุขภาพ ป้องกันโรค รักษาพยาบาล และฟื้นฟูสภาพในทุกมิติ รวมทั้งมุ่งเน้นการพัฒนารูปแบบการดำเนินงานสร้างสุขภาพเชิงรุกของสถานบริการสาธารณสุขระดับปฐมภูมิให้ได้คุณภาพ มีประสิทธิภาพ ได้มาตรฐาน บริการแบบใกล้บ้านใกล้ใจ สร้างความพึงพอใจให้กับประชาชนในทุกระดับ ด้วยการบริหารจัดการทรัพยากรที่มีในท้องถิ่น ให้เกิดความคุ้มค่า และประโยชน์สูงสุด

ผลลัพธ์ที่ได้เกินความคาดหมาย ผู้ป่วยโรคเรื้อรังติดบ้านติดเตียง ผู้พิการ และผู้ด้อยโอกาสได้รับการช่วยเหลืออย่างทั่วถึง ผู้ที่มีปัญหาด้านการได้ยินได้รับการสนับสนุนเครื่องช่วยฟัง ผู้ประสบอุบัติเหตุขาพิการได้รับการสนับสนุนขาเทียม ผู้ป่วยด้านจิตเวชที่พบปัญหาอย่างรุนแรงถูกส่งไปรักษาต่ออย่างทันต่อสถานการณ์ ในรายที่มีสภาพแวดล้อมบ้านที่ไม่เอื้อต่อการดำเนินชีวิตได้รับการปรับสภาพบ้าน ปรับปรุงห้องน้ำ ทางเดิน และราวจับฝึกเดิน ผู้ป่วยระยะสุดท้ายได้รับการดูแลอย่างอบอุ่นและใกล้ชิดที่บ้าน เมื่อเสียชีวิตก็ได้รับมอบเงินกองทุนช่วยเหลืองานศพ จากการร่วมแรงร่วมใจกันภายใต้กลไกของคณะกรรมการ พชอ. ที่ทำด้วยหัวใจ ไร้ขีดจำกัด ด้วยความเชื่อ ช่วยเหลือ แชร์ทรัพยากร และเชื่อมประสานสิ่งดีงามในทุกพื้นที่หลอมรวมเป็นหนึ่งเดียวสู่ความสำเร็จ สุขทั้งผู้ให้ และผู้รับบริการ ด้วยความภาคภูมิใจที่ได้ช่วยเหลือเพื่อนมนุษย์ และที่สำคัญความสุขที่เกิดระหว่างการทำงานของคนทำงาน ความเป็นพี่น้อง เป็นกัลยาณมิตรระหว่างผู้บริหาร ผู้ปฏิบัติงาน ชาวบ้าน พี่น้องประชาชน ก่อเกิดชุมชนและสังคมที่เอื้ออาทรต่อกันไม่ทอดทิ้งกัน เป็นสังคมที่ดีมีความน่าอยู่มากขึ้น จึงขอตั้งปณิธานสานต่อทำความดีถวายพ่อหลวง รัชกาล ที่ ๙ “โครงการหมอครอบครัว ดูแลใกล้บ้านใกล้ใจ โดยหมอหมู่เฮา วัง น้ำ สาม คำ เพื่อสร้างความสุขให้ชุมชนและสังคมประเทศไทยภายใต้ Concept “ตุ้มโฮม ฮักแพง แบ่งปันความสุข พี่น้องชาววัง น้ำ สาม คำ” ให้ประชาชนมีสุขภาพดีถ้วนหน้า มีคุณภาพชีวิตที่ดี อยู่ดี กินดี มีสุข และดูแลสุขภาพตนเองโดยชุมชนมีส่วนร่วม อย่างต่อเนื่องและยั่งยืนต่อไป